Pat Nevin

**Patrick Kevin Francis Michael «Pat» Nevin** (født 6. september 1963 i Glasgow) er en skotsk tidligere fotballspiller som spilte på midtbanen i sin aktive karriere. Han er mest kjent for sine perioder hos Chelsea FC, Everton FC og Tranmere Rovers FC, men var også en del av Skottlands tropp under EM i fotball 1992.

## Klubbkarriere
Nevin begynte sin fotballkarriere ved å trene med Celtic FC, men ble ikke tilbudt kontrakt på grunn av hans størrelse. Han ble deretter signert av Clyde FC i 1981, og i hans første sesong var han med på å spille klubben til opprykk fra Scottish Football League First Division med sine tolv mål. Sommeren 1983 ble Nevin signert av den engelske klubben Chelsea FC på en overgangssum verdt 85 000 pund. Han kom til klubben i en periode da manager John Neal hentet inn flere spillere i et forsøk på å skape et storlag, med blant andre Kerry Dixon, Nigel Spackman, David Speedie og Eddie Niedzwiecki.

I 1983/1984-sesongen scoret han 14 mål og skapte flere målgivende til Dixon og Speedie for et Chelsea-lag som dermed vant 2. divisjon og sikret seg opprykk til landets øverste divisjon. Niven ble i samme sesong også kåret til årets beste spiller i Chelsea. Sesongen etter havnet klubben på en sjetteplass i serien, og sikret seg en semifinaleplass i ligacupen. I 1987/1988-sesongen rykket Chelsea ned, og som en av klubbens beste spillere ble han solgt til Everton FC for 925 000 pund. Han scoret 20 mål på 138 seriekamper for klubben, men klarte ikke å kopiere den positive formen han hadde i Chelsea på grunn av manager Colin Harveys mer rigide spillestil.

Da Howard Kendall ble ansatt som ny manager i november 1990 fikk Nevin mindre spilletid, dels på grunn av en åpenlys krangel mellom de to, dels på grunn av kjøp av kantspillerne Robert Warzycha og Mark Ward. På begynnelsen av 1990-tallet spilte Nevin på lån hos Tranmere Rovers FC på nivå to, før han i 1992 signerte permanent kontrakt med klubben. Nevin var med på å spille klubben til playoffspill i tre sammenhengende sesonger (1992–1995), men endte utslått i semifinalene alle tre ganger. Etter å ha spilt i underkant av 200 seriekamper for Tranmere frem til 1997, bestemte han seg for å returnere til Skottland.

I 1997/1998-sesongen spilte han for Kilmarnock FC, før han sesongen etter meldte overgang til Motherwell FC, hvor han spilte i underkant av 60 seriekamper fordelt over to sesonger. Han la opp som aktiv fotballspiller i 2000. Etter at han la opp ble han konsernsjef hos Motherwell frem til april 2002, før han deretter har fungert som ekspertkommentator i fotball for BBC Scotland, Channel 5 og BBC Radio 5 Live. Han har også vært styreleder for Professional Footballers' Association.

## Landslagskarriere
Nevin fikk sin landslagsdebut for  som innbytter for Gordon Strachan i en kamp mot  den 26. mars 1986 (3–0). Han ble tatt ut i troppen til EM i fotball 1992 i Sverige av landslagstrener Andy Roxburgh, hvor Skottland og Nevin møtte  (0–1),  (0–2) og  (3–0) i gruppespillet, men hvor Nevin kun spilte i de to siste kampene. Fra 1986 og frem til 1996 fikk han 28 landskamper og fem landslagsmål for Skottland.

## Referanser


## Eksterne lenker
* 
*  Footballdatabase.eu – Player, Pat Nevin
*  National-football-teams.com – Nevin, Pat – Spillerprofil